
ВЪПРОСИ И ОТГОВОРИ ПО ПРОЦЕДУРА 
№ BG161PO003-1.1.05 „Разработване на иновации от стартиращи предприятия"
ОТГОВОРИ, НА ВЪПРОСИ 8 И 9 
ПУБЛИКУВАНИ НА 28.01.2011 г.
ВЪПРОС № 8) 
Здравейте, 

В насоките за кандидатстване на финансиране по процедура „Разработване на иновации от стартиращи предприятия” прочетох, че едно от възможните направления за финансиране е за възнаграждения на квалифицирани експерти, наети от фирмата, за да работят по проекта. От друга страна е записано, че не могат да бъдат покрити дейности, започнали преди предоставянето на безвъзмездната помощ. Въпросът ми е могат ли експертите да бъдат наети преди (евентуално) сключване на договора за безвъзмездна помощ и в този случай биха ли могли техните трудови възнаграждения да се покрият от осигуреното финансиране? Благодаря предварително.

Иван Василев, E-mail: ivanvasilev@gmail.com 

 (име на подателя/e-mail/, ако е приложимо)

24.01.2011 г. (дата на постъпване на въпроса)

ОТГОВОР № 8)
Уважаеми г-н Василев,
Както е указано в т. 2.3.1.3 „Период на допустимост на разходите” от Насоките за кандидатстване по процедура BG161PO003-1.1.05 „Разработване на иновации от стартиращи предприятия"  периодът на допустимост на разходите е определен както следва:
„Всички разходи по настоящата процедура за подбор на проекти трябва да бъдат извършени след датата на влизане в сила на договора за предоставяне на безвъзмездна финансова помощ и до изтичане на срока за изпълнение на проекта, с изключение на разходите за консултантски услуги за изготвяне на проектното предложение по процедурата. Разходите за консултантски услуги за изготвяне на проектното предложение трябва да бъдат извършени преди датата на подаване на проекта и след датата на обявяване на настоящата процедура.”

Посоченото условие се отнася и до периода на допустимост на разходите за възнаграждения на квалифицирания персонал, нает за изпълнението на определени дейности по проекта, като същите ще бъдат считани за допустими само ако са извършени след датата на влизане в сила на договора за предоставяне на безвъзмездна финансова помощ и до изтичане на срока за изпълнение на проекта.
ВЪПРОС № 9) 

Здравейте! Въпросът ми е: Ще бъде ли връщано междинно плащане, направено за успешен етап ако се окаже невъзможно изпълнението на останалите етапи/етап? Ето един пример: в резултат на научноизследователски дейности е доказана техническата възможност за създаване и производство на даден продукт, но след финансова и икономическа оценка се оказва неефективно внедряването в редовно производство.

Таня Кривирадева, E-mail: tkriviradeva@abv.bg
(име на подателя/e-mail/, ако е приложимо)

25.01.2011 г. (дата на постъпване на въпроса)

ОТГОВОР № 9)
Уважаема госпожо Кривирадева,
В Насоките за кандидатстване по процедурата е посочено, че:

„В случай, че икономическата и/или финансовата оценка на съответния иновативен продукт, процес, услуга установят икономическа нецелесъобразност на разработената иновация, проектът следва да преустанови изпълнението си.” 
За успешно изпълнени предходни етапи/дейности по проекта, за които бенефициентът е представил  изрядна документация, извършените разходи ще бъдат признати до посочения в одобрения бюджет на проекта размер и интензитет.








